KURZUS: Makroökonómia

MODUL: Az árupiaci kereslet

5. lecke: Fogyasztási kereslet, fogyasztási függvény, megtakarítási függvény

|  | A lecke eredményes feldolgozásához, a megadott követelmények teljesítéséhez javasoljuk, hogy figyelmesen olvassa át a Makroökonómia c. jegyzet 70-85. oldalhoz tartozó tananyagot.
| Tanulmányozza és ismerje meg a leckében szereplő tényeket, fogalmakat, összefüggéseket és ezek megértését szolgáló példákat, magyarázatokat és modelleket.
| Tevékenységek
| A lecke tanulása során végezze el az alábbi tevékenységeket, amelyek segítségével képes lesz a követelmények teljesítésére.
| Jegyezze meg a makroökonómiai fogyasztási függvény tulajdonságait! Értelmezze a függvény paramétereinek (tengelymetszet, meredekség) jelentését, kövesse végig, hogy változik a függvény alakja, ha az egyes paraméterek változnak! Figyeljen oda, hogy a fogyasztási határhajlandóság és a fogyasztási hányad nem azonos fogalmak! Az előbbi a függvény meredeksége, az utóbbi pedig a C/Y hányados! Jegyezze meg mindkettő jelentését (és értelmezését), hogy ne keverje őket! Figyelje meg a 74. oldalon szereplő (4) képletet, majd az ebből származtatott (5) képletet. Jegyezze meg, mit jelent az ebben bemutatott mulitplikátor! A fogyasztási függvény alapján jegyezze meg a megtakarítási függvény tulajdonságait, értelmezze a paraméterek jelentését, tanulja meg a fogyasztási és megtakarítási függvények közötti kapcsolatokat! Figyeljen oda mindazon tulajdonságokra, amelyeket a fogyasztási függvénynél vizsgáltunk, nézze meg, hogy alakulnak ezek ennél a függvénynél! Oldja meg a feladatgyűjtemény 5. fejezetének 1-4. példáit (33-34. oldal)! Tanulmányozza át a relatív jövedelemhipotézis, az életciklus-elmélet, valamint a permanens jövedelemhipotézist, sorolja fel ezek jellemző tulajdonságait!
| Követelmények
| A leckét akkor sikerült megfelelően elsajátítania, ha Ön képes
| Kiválasztani, hogy megadott tulajdonságok közül melyek igazak a fogyasztási függvényre. Kiválasztani, hogy mit jelentenek a fogyasztási függvény paraméterei. Eldönteni, hogyan változik a fogyasztási függvény alakja, ha a függvény valamelyik paraméterének értéke változik. Eldönteni, hogy változik (illetve változik-e) a fogyasztási határhajlandóság és a fogyasztási hányad a jövedelem változásakor. A kiadási multiplikátor értelmezésére, a multiplikátor alakjának kiválasztására kétszektoros gazdaság esetén. A fogyasztási függvény alapján felírni a megtakarítási függvény egyenletét, illetve a megtakarítási függvény alapján képes felírni a hozzá tartozó fogyasztási függvényt! Kiválasztani, hogy mit jelentenek a megtakarítási függvény paraméterei Eldönteni, hogy változik (illetve változik-e) a megtakarítási határhajlandóság és a megtakarítási hányad a jövedelem változásakor. Képes megoldani a feladatgyűjtemény 5. fejezetének 1-4. példáihoz hasonló más példákat, ezekben többek között adott indulóértékek alapján felírni a fogyasztási függvényt, különböző jövedelemszintekhez meghatározni a fogyasztás és megtakarítás, valamint a fogyasztási hányad nagyságát, meghatározni a fogyasztási határhajlandóság és a fogyasztási hányad viszonyát Az egyes fogyasztási modellekhez hozzárendelni azok tulajdonságait Adott meghatározás alapján kiválasztani, hogy az melyik fogyasztási modell leírása lehet
| Önellenőrző feladatok

|  | 1. Válassza ki, hogy a következők közül melyik igaz a tananyagban megismert klasszikus fogyasztási függvényre! Több válaszlehetőséget is megjelölhet!
| A jövedelem emelkedésével a fogyasztás egyre lassabb mértékben emelkedik.
| A jövedelem emelkedésével a fogyasztási hányad csökken.
| A fogyasztási hányad értéke adja a fogyasztási függvény meredekségét.
| Annál a jövedelemszintnél, ahol a fogyasztási függvény a 45 fokos segédegyenest metszi, a megtakarítás nagysága zérus.
| 2. Folytassa a következő mondatot! Válassza ki a lehetséges változatok közül a helyes folytatást! A fogyasztási határhajlandóság...
| megmutatja, mennyivel növekszik a fogyasztás, ha a megtakarítás egy egységgel csökken.
| megmutatja, hogy változik a jövedelem, ha a fogyasztást egységnyivel növeljük.
| megmutatja, hogy változik a fogyasztás, ha a jövedelem nagysága egy egységgel emelkedik.
| nagysága mindig kisebb, mint a fogyasztási hányad nagysága.
| 3. Hogy változik a fogyasztási függvény alakja, ha az autonóm fogyasztás nagysága csökken, miközben a fogyasztási határhajlandóság emelkedik? Válassza ki a helyes megoldást!
| A függvény függőleges tengelymetszete növekszik, meredeksége csökken.
| A függvény függőleges tengelymetszete növekszik, meredeksége szintén növekszik.
| A függvény függőleges tengelymetszete csökken, meredeksége pedig emelkedik.
| A függvény tengelymetszete nem változik, meredeksége a függvény alsó szakaszán növekszik, felül nem változik.
| 4. Tudjuk, hogy egy gazdaságban a zérus jövedelemhez tartozó fogyasztás nagysága 500 egység. Tudjuk továbbá, hogy amennyiben a jövedelem nagysága 1000 egységnyivel emelkedik, akkor a megtakarítás 200 egységgel növekszik. A következők közül melyik lehet a fogyasztási függvény alakja?
| C(Y) = 500 + 0,2Y
| C(Y) = -500 + 0,8Y
| C(Y) = 500 + 0,8 Y
| C(Y) = -500 + 0,2 Y
| 5. Egy gazdaság fogyasztási függvénye C(Y) = 200 + 0,75Y alakú. Melyik az a jövedelemszint, ahol a gazdaság megtakarítása nulla.
| Y=266,67
| Y=800
| Y=150
| Y=0
| 6. Egy gazdaságról ismert adatokat tartalmazza a következő lyukas tábla. Töltse ki a hiányzó adatokat a táblázatban!
Y | C | S
0 |  |
200 | 350 |
1000 |  |
1500 | 1325 |
3000 | 2450 |
5000 |  | 1050
| 7. Jelölje meg, hogy az alábbi állítások igazak, vagy hamisak!
Az életciklus elmélet szerint az emberek a fogyasztás nagyságát úgy tervezik meg, hogy az életciklus elején ez nagyobb, mint rendelkezésre álló jövedelmük, majd az életciklus második felében a jövedelem meghaladja a fogyasztás értékét, a ciklus végén pedig már a korábbi megtakarításokból képződött vagyon kerül elfogyasztásra. |
A relatív jövedelemhipotézis szerint a fogyasztó fogyasztását egyre csökkenő súllyal határozzák meg az előző időszakok jövedelmei. |
A permanens jövedelemhipotézis szerint a fogyasztás nem az aktuális, hanem a hosszú távon várt (permanens) jövedelemtől függ. |