KURZUS: Makroökonómia

MODUL: Előszó

Bevezető gondolatok a Makroökonómia című tantárgyhoz

|  | Tisztelt hallgatók!
| A közgazdasági képzés egyik jelentős alapozó tantárgya a makroökonómia. Ennek tanulása során felhasználjuk az Önök által már megismert mikroökonómia összefüggéseit. A mikroökonómia tanulmányozása során a közgazdaságtan alapvető jellemzőivel, tulajdonságaival már megismerkedhettek. Látták, hogy az összefüggések bemutatása nem csupán verbálisan történik meg, az illusztráció eszközeként megjelentek, megjelennek grafikonok és egyenletek is. Ezek kezeléséhez a mikroökonómia tanulása során szerzett tapasztalat már megfelelő magabiztosságot és rutint kínál.
| Nem szeretnénk szépíteni az Önök előtt álló feladatot: nem lesz könnyű dolguk. Ha viszont szisztematikusan és lelkiismeretesen készülnek biztosan sikerrel teljesítik a követelményeket. A makroökonómia tanulása fegyelmezettséget követel meg. A tantárgy olyan ugyanis, hogy az első leckékben tanultakat használnunk kell a tananyag utolsó leckéinél is. Fontosnak tartjuk ezért, hogy amíg gondjaik, problémáik vannak az aktuális tananyaggal kapcsolatban, addig ne lépjenek tovább: tisztázzák a gondokat, kérjék ki a tutorok, oktatók segítségét, éljenek a konzultációs lehetőségekkel.
| A tananyag elsajátításához Dr. Solt Katalin Makroökonómia című könyve szolgál alapul. E könyv tartalmazza az elsajátítandó elméleti tananyagot. Az elmélethez kapcsolódó feladatokat a Bock Gyula által írt Makroökonómia feladatok című könyvben találja. Ahol oldalszámokat hivatkozunk, ott e két kiadványra gondolunk, ezeket jelöljük a tankönyv, illetve feladatgyűjtemény megjelöléssel. Felhívjuk a figyelmét, hogy a feladatgyűjteményből tételesen kizárólag számítási feladatokat jelöltünk ki, ezen kívül ugyanakkor számos igaz-hamis kérdés, tesztfeladat, ábrázolási feladat is található benne. Ezek gyakorlása szintén hasznos eleme lehet a felkészülésnek, megoldásukat azonban már Önre bízzuk. A feladatgyűjtemény megoldásokat is tartalmaz, így ha kíváncsi rá, jól oldott-e meg egy kérdést, a kiadvány végén található megoldókulcs segítségével könnyen ellenőrizheti teljesítményét.
| A makroökonómia sok képletet használ, amelyek - ahogy az anyagban haladunk előre - egyre hosszabbak, s bonyolultabbak. Ezek megértése - és memorizálása - sem fog gondot okozni akkor, ha azokat részeikből fel tudják építeni és értelmezni tudják. Fontosnak tartjuk ezért hangsúlyozni, hogy minden egyes függvényt gondoljanak végig, amikor azzal először találkoznak: értelmezzék a függvény tengelymetszeteit, meredekségét.
| Ha követik a könyv és a segédletek utasításait, akkor a tananyag elsajátítása után képesek lesznek olyan kérdésekre választ adni, mint: hogyan befolyásolja a kormányzat adócsökkentési terve a gazdaság teljesítményét, mi válthat ki inflációt, milyen eszközök állnak rendelkezésre a munkanélküliség csökkentésére stb.
| A makroökonómia elméleti tantárgy. Megértéséhez nagyban hozzájárul ugyanakkor, ha össze tudjuk kötni a hétköznapi gyakorlattal. Figyeljen tehát erre! Amikor a munkanélküliségi ráta számítását tanulja, ne fusson el a napi hírek mellett, amelyek (az anyag készítésekor) 7% körüli magyar értékről beszélnek. Ha a jegybanki alapkamatról tanul, kösse azt a Magyar Nemzeti Bank (az anyag összeállításakor 7,00%-os) alapkamatához! Ha inflációról ír a könyv, akkor kapcsolja össze azt a KSH által publikált értékekkel (melyek közül 3,5%-os volt a legutolsó, mikor ezt az anyagot készítettük).
| Jó tanulást kívánunk, s várjuk megjegyzéseit, észrevételeit az anyaggal kapcsolatban!
| A tananyag fejlesztői